Пионер накъырэмакъым ноби ди псэр допIейтей
Накъыгъэ мазэр къулейщ къэралпсо мыхьэнэ зиIэ махуэшхуэхэмкIэ. Мамырыгъэмрэ лэжьыгъэмрэ я махуэшхуэр тIэта къудейуэ, къэсащ икIи дгъэлъэпIащ ТекIуэныгъэ Иным и махуэр. МахуипщI нэхъ дэмыкIыу ди къэралым и щIыналъэ куэдым щаIэтащ къыкIэлъыкIуэ Iуэхугъуэр: Пионерхэм я зэгухьэныгъэр къызэрыунэхурэ илъэс 95-рэ зэрырикъуар. Абы теухуа гуфIэгъуэ дауэдапщэхэр къыщызэрагъэпэщат Сабийхэмрэ щIалэгъуалэмрэ я творчествэмкIэ республикэ уардэунэм.
Накъыгъэм и 19-м IуэхущIапIэм щагъэлъапIэр Пионерхэм я зэгухьэныгъэм и махуэм и закъуэтэкъым. Абы щаIэтырт къызэрызэIуахрэ илъэс 32-рэ ирикъу уардэунэм и махуэшхуэри. А Iуэхугъуэ дахэхэм хуэщIауэ екIуу гъэщIэрэщIат унэшхуэм и гупэм къит утыкушхуэри: абы щыхуарзэт нып зэмыфэгъухэр, пщIантIэ хуитым щыкуэдт удз гъэгъахэри шар гъэпщахэри. ДэнэкIи къыщыIурт гумрэ псэмрэ зэщIэзыIэтэ сабий уэрэдхэр, пионер макъамэхэр. Пионер накъырэм и макъым куэдым я псэр ноби допIейтей. ГуфIэгъуэ тIуащIэм кърагъэблэгъа хьэщIэ лъапIэхэр куэд хъурт. IуэхущIапIэм и лэжьакIуэхэмрэ ныбжьыщIэхэмрэ къахуэкIуахэм яхэтт КъБР-м и Правительствэм и УнафэщIым и къуэдзэ – КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, КъБР-м и Жылагъуэ палатэм хэт, нэхъапэм ВЛКСМ-м и обкомым щIалэгъуалэмрэ пионерхэмрэ ядэлэжьэнымкIэ и секретару илъэс куэдкIэ лэжьа Джэш ФатIимэ, КПРФ-м и Къэбэрдей-Балъкъэр щIыналъэ къудамэм и пашэ Пащты Борис, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и IэщIагъэлIхэр, егъэджэныгъэм и ветеранхэр, къалэм дэт курыт школхэм я лIыкIуэхэр, нэгъуэщIхэри.
ГуфIэгъуэ зэхуэсыр къызэIуихащ Емуз Нинэ. Ар Пионерхэм я зэгухьэныгъэм и юбилеймкIи Сабийхэмрэ щIалэгъуалэмрэ я творчествэмкIэ республикэ уардэунэм и махуэшхуэмкIи гуапэу ехъуэхъуащ къызэхуэса псоми.
— СССР-м 1980 гъэм ипэкIэ къыщалъхуа дэтхэнэ сабийри гу къуэпскIэ пыщIауэ щытащ Пионерхэм я зэгухьэныгъэм, — къыхигъэщащ Емузым. — Сэри сыщытащ пионеру, а зэгухьэныгъэм и лэжьыгъэм нэхъ жыджэру хэтахэми сащыщащ. Нобэ сахоплъэ абы щыгъуэ сызыдэлэжьауэ щытахэми, къысщохъу иджыри къэс пионеру дыкъэнэжауэ, а Iуэхугъуэм ди гъащIэм апхуэдиз мыхьэнэшхуэ щиубыду щытащи.
АдэкIэ Емузыр тепсэлъыхьащ къэралым «Юнармия» ныбжьыщIэ зэгухьэныгъэ къызэрыщызэрагъэпэщам. Ар зэрылэжьэну мардэхэм я нэхъыбэр пионер зэгухьэныгъэм лъабжьэу иIэм зэрытехуэри къыхигъэщащ.
Уардэунэм и лэжьакIуэхэмрэ ныбжьыщIэхэмрэ гуапэу ехъуэхъуащ Джэш ФатIимэ, Пащты Борис сыми. Ахэр къытеувыIащ ди республикэм щIэблэ узыншэ, зэчиифIэ къихъуэнымкIэ, ныбжьыщIэхэм я щIэныгъэм хагъэхъуэнымкIэ, лъэныкъуэ зэхуэмыдэхэмкIэ заужьынымкIэ Сабийхэмрэ щIалэгъуалэмрэ я творчествэмкIэ республикэ уардэунэм мыхьэнэшхуэ зэриIэм. Къыхэдгъэщынщи, уардэунэм екIуалIэ сабийхэм я бжыгъэр 5000-м щIегъу. Ахэр Налшык, республикэм и къалэхэмрэ районхэмрэ я курыт школхэм, сабий гъэсапIэхэм къокI.
IуэхущIапIэм гъэ къэси ныбжьыщIэ нэхъыбэ макIуэ, зеужь. Егъэджэныгъэ-гъэсэныгъэ лэжьыгъэр удихьэхыу, гъэщIэгъуэну къызэрагъэпэщ. КъищынэмыщIауэ, илъэсым и кIуэцIкIэ зэхыхьэ, зэпеуэ зэмылIэужьыгъуэхэр ирагъэкIуэкI.
Махуэшхуэм кърихьэлIа хьэщIэхэм папщIэ къызэрагъэпэща концертым щIидзащ адэкIэ. «Зэныбжьэгъугъэм и къафэр» пщIантIэм щагъэзэщIащ. IуэхущIапIэм и къэфакIуэхэмрэ уэрэджыIакIуэхэмрэ утыкушхуэм щагъэзащIэ дэтхэнэ къафэри уэрэдри гукъинэжт. Абы хэтащ «Кавказ пшэплъхэр», «Асса», «Глория», «Пшынауэхэм я ансамбль» творческэ гупхэр. Концерт нэужьым хьэщIэхэр ирагъэблэгъащ уардэунэм икIи абы и щIыхьэпIэм къыщызэрагъэпэща махуэшхуэ гъэлъэгъуэныгъэм ирагъэплъащ.
Махуэшхуэ дауэдапщэм и кIэухыу уардэунэм и пщIантIэм щызэщIагъэнащ пионерхэм я мафIэр – дунейм и щIы Iыхьитхум щыпсэу сабийхэм яку дэлъ зэныбжьэгъугъэ быдэм и нэщэнэр.
ЖЫЛАСЭ Маритэ.
